Document ID: 32006D0251

KOMISIJOS SPRENDIMAS
2006 m. kovo 28 d.
iš dalies keičiantis sprendimą 2006/135/EB dėl A ir B teritorijų nustatymo tam tikrose valstybėse narėse, kilus labai patogeninio paukščių gripo protrūkiams
(pranešta dokumentu Nr. C(2006) 1144)
(Tekstas svarbus EEE)
(2006/251/EB)
EUROPOS BENDRIJŲ KOMISIJA,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiančią Tarybos direktyvą 92/65/EEB (3), ypač į jo 18 straipsnį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (4), ypač į jos 66 straipsnio 2 dalį,
kadangi:
(1)
Švedija pranešė Komisijai ir kitoms valstybėms narėms apie labai patogeninio paukščių gripo, sukelto A tipo gripo viruso H5 potipio, protrūkį naminių paukščių populiacijoje tam tikrose jos teritorijos dalyse, ir kol dar nėra nustatytas neuraminidazės (N) tipas, ėmėsi tinkamų priemonių, nurodytų 2006 m. vasario 22 d. Komisijos sprendime 2006/135/EB dėl tam tikrų apsaugos priemonių, susijusių su labai patogeniniu naminių paukščių gripu Bendrijoje (5).
(2)
Kilus protrūkiui, Švedija pritaikė reikiamas priemones pagal Sprendimą 2006/135/EB. Po to, kai buvo pranešta apie tas priemones, Komisija, bendradarbiaudama su minėta valstybe nare, jas išnagrinėjo ir yra įsitikinusi, kad tos valstybės narės nustatytas A ir B teritorijas skiria pakankamas atstumas nuo zonų, kuriose kilo protrūkis naminių paukščių populiacijoje ir pasitaikė laukinių paukščių susirgimo atvejų. Todėl Švedijoje būtina nustatyti A ir B teritorijas bei nustatyti suskirstymo į tas teritorijas trukmę.
(3)
Tuo pat metu reikėtų pakoreguoti kai kuriuos Prancūzijos suskirstymo į teritorijas duomenis.
(4)
Todėl būtina atitinkamai iš dalies pakeisti Sprendimo 2006/135/EB I priedo A ir B dalis.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/135/EB I priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 28 d.

Labels: 0
18
6